## El Consell valida l’adquisició d’una màquina envasadora per a la protecció dels arxius culturals dels municipis afectats per la riuada

*** El procés d’envasament dels béns en format paper contribuïx a accelerar l’assecatge i així evitar la proliferació de fongs i altres gèrmens
* Més de 50 persones expertes treballen en Fira València en la recuperació, assecatge i neteja de béns culturals**

El Consell ha pres nota de la declaració d’emergència de la contractació, per part de la Conselleria d’Educació, Cultura, Universitats i Ocupació, del subministrament d’una màquina envasadora per a la protecció dels arxius de caràcter cultural dels municipis i esglésies afectats per la riuada.

Per a reparar els efectes de la riuada del 29 d’octubre sobre béns cultural afectats, s’ha habilitat en Fira València 8.000 metres quadrats en els pavellons 1, 2, 3 i 4 del nivell 1, a on s’estan duent a terme treballs de recuperació, assecatge i neteja de béns mobles afectats.

En estos treballs estan participant prop de 50 persones expertes: tot el personal restaurador de les diferents especialitats de l’IVCR+i, així com personal tècnic de la Direcció General de Cultura, del Servici d’Arxius de la Conselleria i de l’Arxiu del Regne i 10 professionals del Ministeri de Cultura. Les actuacions s’inclouen en el Pla nacional de gestió de riscos i emergències en patrimoni.

Entre els béns rescatats de les localitats afectades per les inundacions hi ha un gran nombre d’arxius i altres elements en format paper, que van ser traslladats a estes instal·lacions per a la seua recuperació, que està consistint, en esta primera fase, en l’assecatge.

Este procés s’ha d’executar de la manera més ràpida possible, tant per a evitar la major deterioració del paper com en atenció al gran volum d’arxius que han hagut de ser rescatats.

L’envasament al buit dels elements que s’han d’assecar permet, d’una banda, accelerar la transferència de la humitat de les obres al paper assecant. D’altra banda, l’anòxia provocada pel buit provoca l’eliminació de gèrmens, fongs i altra matèria vida que ataca el paper i que suposa, a més, un risc per al personal tècnic que fa estes tasques.

Per a dur a terme este procés, la Conselleria d’Educació, Cultura, Universitats i Ocupació ha adquirit una màquina de buit amb panell de control digital i accessoris necessaris, per un import de 8.806,62 euros.

Fecha: 23/12/2024